भारत, नेपाल आ अन्य जगह रहे वाला हिंदू लोग द्वारा ई तिहुआर क्षेत्र अनुसार अलग-अलग रूप में मनावल जाला। ज्यादातर जगह एह दिन ज्ञान आ संगीत के देवी सरस्वती के पूजा कइल जाले। परंपरागत रूप से कामदेव के पूजा भी एह दिन मनावल जाले आ कामसूत्र में बर्णित सुवसंतक भा वसंतावतार नाँव के तिहुआर के एही वसंत पंचिमी के रूप में चिन्हित कइल जाला। वसंत पंचिमी के एक तरीका से ई हिंदू लोग के वैलेंटाइन डे के रूप में देखल जाला। भोजपुरी क्षेत्र में एही दिन सम्मत गाड़ल जाला जेकरा के लगभग चालिस दिन के बाद, होली के एक दिन पहिले के रात खा, जरावल जाला आ एकरा के सम्मत फूँकल कहल जाला। सम्मत गड़ा जाये के दिन से फगुआ के सुरुआत मानल जाला आ भोजपुरी क्षेत्र में फगुआ गवाये सुरू हो जाला।